钦定古今图书集成/明伦汇编/官常典/第105卷 > 《为临川王让千牛将军表》前人
## 钦定古今图书集成/明伦汇编/官常典/第105卷 > 《为临川王让千牛将军表》前人

臣嗣宗言“臣学艺无称，才行兼阙，幸延慈荫，遂历通
班。花萼同荣，依上林而发彩；鹡鸰交贺，仰大厦而相
欢。恩比丘山，效微尘露。叨荣席宠，荷愧承羞。臣嗣宗
《中谢》。臣嗣宗夙奉皇明，已沗衔珠之秋；兄懿宗近承
天泽，又当执金之位。兄弟齐列，伯仲分曹。咸典禁戎，
并参宸卫。匪唯官高禄厚，思满盈而增忧；固亦秉势”
操权，顾章程而自惕。况臣素抱愚拙，更𦆑𦖠恙，牵羸
引惫，窃位妨贤，内怀尸素之惭，外负朝野之谤，岂可
以多尘圣化，久累能官？伏乞收迩丹墀，归骸素里，庇
尧云之光彩，浴舜海之波澜。柳蔚桃浓，听南邻之钟
磬；茅舒桂满，陪北阙之簪缨。餐厚渥而忘饥，乐太平
而愈疾。则涵养之德，瞻大造而斯弘；䩄冒之讥，在微
臣而知免。辄陈固陋，轻黩威严，授纸纾毫，惊魂悚魄。
臣嗣宗诚惶诚恐，顿首顿首，死罪死罪谨言。